קונצרטינה פלשתינה
גלגל האור חישוק של אש; הביטי אמא; וענני פלומה רכים מפלסטלינה; אדם עומד ברחוב קולף לו קלמנטינה; ומנהיגים לומדים לרקוד כמו בלרינה; רק איש אחד דולק אחר הפרפרינה; מוכר הגלידה מתאהב בדודה דינה; פושטי היד שרים בחום הבה נגילה; שני נמרים שותים גזוז של מנדרינה; הביטי שם -; גמלים עפים מעל דימונה; ואספסוף של בטלנים עם הקוזינה; פגים גומעים מאגרטל פרחי ונילה; לזיקוקי דינור המדינה השכימה; ודיפלומטים של כבוד בסונטינה; אחרון החנפנים שורק עוד קונצרטינה; ועלם חטאים דוחק בה מהרי נא; המצילים קוראים בקול לבן של פנינה; הביטי שם -; דגים רוכבים בקרינולינה; ונפוליאון אוכל שקשוקה עם קצת טחינה; מוכר הסברס מקפץ על טרמפולינה; וגנבי הליל פורטים על מנדולינה; וזמרות סופראן בוכות באמצע חינה; נואם מורח על קרחת ג'לטינה; וממתקי התאווה שלו הכינה; גם לשקרי האהבה היא האמינה; הביטי שם -; אדם אוחז אקדח הוי אמא -; ולב אחד מפסיק לפעום פתאום ראי נא; ודף של שיר מוכתם בדם אדם, אלי נא; איה הארץ הישנה של פלשתינה; הלילה רד כמו קצב של גליוטינה; ואיך נוכל עוד להמשיך, הגידי אמא; כשאיש לאיש יניף חרבו תהא רוטינה; בארץ אהובה שכבר לא נכירנה; 